Priekšlikums Padomes lēmums ar kuru groza Lēmumu 2003/583/EK par līdzekļu pārdali, ko saņem Eiropas Investīciju banka darbībām, kuras veica Kongo Demokrātiskajā Republikā saskaņā ar otro, trešo, ceturto, piekto un sesto EAF /* COM/2006/0498 galīgā redakcija */





[pic] | EIROPAS KOPIENU KOMISIJA | Briselē, 15.9.2006 COM(2006) 498 galīgā redakcija Priekšlikums PADOMES LĒMUMS ar kuru groza Lēmumu 2003/583/EK par līdzekļu pārdali, ko saņem Eiropas Investīciju banka darbībām, kuras veica Kongo Demokrātiskajā Republikā saskaņā ar otro, trešo, ceturto, piekto un sesto EAF (iesniegusi Komisija) PASKAIDROJUMA RAKSTS Darbības apraksts Komisija, reaģēdama uz prioritātēm, kas tika noteiktas Vispārējo lietu un ārējo attiecību padomes 2003. gada 28. janvāra sanāksmē saistībā ar attiecībām ar Kongo Demokrātisko Republiku (KDR), ierosināja, ka iepriekšējo EAF nokavētos parādu maksājumus vajadzētu nevis atdot dalībvalstīm, bet gan Komisijas pārvaldībā novirzīt KDR palīdzības pasākumu finansēšanai, ņemot vērā šai valstij iedalīto līdzekļu acīmredzamo nepietiekamību. Tāpēc Padome 2003. gada 21. jūlijā pieņēma Lēmumu 2003/583/EK par līdzekļu pārdali, ko saņem Eiropas Investīciju banka darbībām, kuras veica Kongo Demokrātiskajā Republikā saskaņā ar otro, trešo, ceturto, piekto un sesto EAF. Ar lēmumu tiek piešķirta 105 miljonu euro liela papildu dotācija, lai šajā valstī sāktu īstenot atbalsta pasākumus. Minētā lēmuma 4. pantā arī noteikts, ka šie 105 miljoni euro jāpārskaita uz kontu, kas atvērts Komisijas vārdā, savukārt 6. pantā precizēts, ka Komisija pārvalda finanšu līdzekļus saskaņā ar noteikumiem, kas attiecas uz 9. EAF. Lai šos līdzekļus varētu izmantot saskaņā ar EAF izmantošanas noteikumiem un tie atbalstītu pārejas posma reformas, Lēmuma 2003/583/EK 4. panta noteikumus vajag pieskaņot iekšējā nolīguma (Lēmums 2005/446/EK) noteikumiem, nosakot, ka papildus piešķirto līdzekļu izlietojums jānosaka līdz 2007. gada 31. decembrim turpmāk minēto apsvērumu dēļ. 1. Aizkavēšanās saistībā ar vēlēšanu sagatavošanu Tā kā vēlēšanu sagatavošana aizkavējās par vienu gadu, pārejas periods, kuram sākumā bija paredzēts beigties 2005. gada 30. jūnijā, ilga līdz 2006. gada 30. jūnijam. Paredzēts, ka šā perioda noslēgumā tiks ievēlēts jauns prezidents un jauna parlamentārā sapulce, bet tas notiks ne agrāk kā 2006. gada novembrī. Demokrātiski ievēlētas valdības apstiprināšana būs zīme tam, ka faktiski sākusies demokrātiska pāreja uz tiesiskas valsts atjaunošanu. Politiskās kultūras institucionalizācija, iestāžu un funkcionālas infrastruktūras utt. izveide būs nākamo gadu lielākie uzdevumi. 2. Nepieciešamība atbalstīt valdību arī pēc pārejas posma un ātri reaģēt uz jaunām vajadzībām, kas var ietekmēt valsts stabilizāciju Jaunajai valdībai uzreiz pēc izveidošanas nāksies saskarties ar vairākām vajadzībām un steigšus atrisināmiem jautājumiem saistībā ar miera konsolidēšanas procesu un virzību uz valsts ekonomisko un sociālo rekonstrukciju. Politiskā prioritāte ir veiksmīga virzība no pārejas perioda uz demokrātiju, kā arī stabilizācija un sasniegto panākumu nostiprināšana laikā pēc pārejas perioda, un šo prioritāti vairākkārt ir apstiprinājusi Padome, Komisija un visa starptautiskā sabiedrība. Vispārējo lietu un ārējo attiecību padomes 2006. gada 12. jūnija secinājumos un pēdējos Padomes secinājumos (pieņemti 2006. gada 15.-16. jūnijā) tāpat uzsvērts, ka jāatbalsta reformas drošības jomā, ko ES turpinās darīt arī pēc vēlēšanām, kā arī ES jāiesaistās pārvaldības uzlabošanā un rekonstrukcijas procesā pēc vēlēšanām. Starptautiskajai sabiedrībai un jo īpaši ES vajadzētu palīdzēt jaunajai valdībai tās darbā (valsts pārvaldes reforma, pārvaldība, reforma drošības jomā utt.) vismaz pirmos divus gadus, kas sekos pēc tās pilnvaru saņemšanas. Periods, kas iestāsies pēc pārejas laika, sakrīt ar 10. EAF plānošanas posmu, un tā laikā Komisija varēs pastiprināt atbalstu valstij un pārskatīt politiskās attiecības ar jauno valdību. Ņemot vērā Kotonū nolīguma 8. pantu, ES ir likumīgs pamats sākt dialogu par lielām institucionālām reformām, kas jāuzņemas valdībai, lai novērstu krīzes cēloņus un uzvestu valsti uz attīstības ceļa. Pagarinot termiņu, kurā jāizplāno papildus piešķirto līdzekļu lietojums, atbilstoši termiņam, kurā jāizplāno 9. EAF fondu izmantošana, Komisija varēs turpināt elastīgi atbalstīt šo valsti un reaģēt uz prioritātēm un vajadzībām, kas radīsies. Secinājums Iepriekšminēto apsvērumu dēļ Komisija iesaka Padomei pieņemt turpmāko lēmumu. Priekšlikums PADOMES LĒMUMS ar kuru groza Lēmumu 2003/583/EK par līdzekļu pārdali, ko saņem Eiropas Investīciju banka darbībām, kuras veica Kongo Demokrātiskajā Republikā saskaņā ar otro, trešo, ceturto, piekto un sesto EAF EIROPAS SAVIENĪBAS PADOME, ņemot vērā Eiropas Kopienas dibināšanas līgumu, ņemot vērā Kotonū 2000. gada 23. jūnijā parakstīto Partnerattiecību nolīgumu[1] starp Āfrikas, Karību jūras reģiona un Klusā okeāna valstīm, no vienas puses, un Eiropas Kopienu un tās dalībvalstīm, no otras puses, kas tika pārskatīts Luksemburgā 2005. gada 25. jūnijā[2], ņemot vērā 2000. gada 12. septembra Iekšējo nolīgumu starp dalībvalstu valdību pārstāvjiem, kas tikās Padomē, par Kopienas palīdzības finansēšanu un pārvaldi saskaņā ar Finanšu protokolu Partnerattiecību nolīgumā starp Āfrikas, Karību jūras reģiona un Klusā okeāna valstīm un Eiropas Kopienu un tās dalībvalstīm, kas tika parakstīts 2000. gada 23. jūnijā Kotonū (Benina), un par finansiālas palīdzības piešķiršanu aizjūras zemēm un teritorijām, attiecībā uz kurām piemēro Eiropas Kopienas dibināšanas līguma ceturto daļu[3], un jo īpaši minētā nolīguma 8. panta 2. punktu, ņemot vērā Komisijas priekšlikumu, kas izveidots, vienojoties ar Eiropas Investīciju banku (EIB), tā kā: (1) Padomes 2003. gada 21. jūlija Lēmumā 2003/583/EK par līdzekļu pārdali, ko saņem Eiropas Investīciju banka darbībām, kuras veica Kongo Demokrātiskajā Republikā saskaņā ar otro, trešo, ceturto, piekto un sesto EAF[4], paredzēts, ka papildu piešķīrumu nodrošina uz četriem gadiem, sākot no konta atvēršanas dienas. (2) Padomē 2005. gada 30. maijā sanākušo dalībvalstu valdību pārstāvju Lēmumā 2005/446/EK[5] ir noteikts beigu datums, pēc kura vairs nenosaka devītā Eiropas Attīstības fonda (EAF) līdzekļu izlietojumu, — 2007. gada 31. decembris. (3) Pagarinot pārejas beigu termiņu Kongo Demokrātiskajā Republikā (KDR), jo ir aizkavējusies vēlēšanu sagatavošana, kā arī aizkavējoties faktiskajai 10. EAF līdzekļu piešķiršanai, vajadzēs pagarināt arī Lēmumā 2003/583/EK paredzēto papildu līdzekļu lietojuma plānošanas termiņu. (4) Tāpēc termiņš, kurā tiks var plānot papildu līdzekļu lietojumu, jāpieskaņo Lēmumā 2005/446/EK paredzētajam termiņam, IR NOLEMUSI ŠADI. 1. pants Lēmuma 2003/583/EK 4. panta pirmās daļas trešo teikumu aizstāj ar šādu tekstu: „Šajā kontā ieskaitīto līdzekļu izlietojumu saskaņā ar Lēmumu 2005/446/EK var noteikt līdz 2007. gada 31. decembrim.” 2. pants Šis lēmums stājas spēkā tā pieņemšanas dienā. Briselē Padomes vārdā — priekšsēdētājs [1] OV L 317, 15.12.2000., 3. lpp. [2] OV L 287, 28.10.2005., 4. lpp. [3] OV L 317, 15.12.2000., 355. lpp. [4] OV L 198, 06.08.2003., 9. lpp. [5] OV L 156/19, 18.06.2005.